Clubul Celta Vigo a anunţat marţi demiterea antrenorului Rafael Benitez, din cauza rezultatelor slabe ale echipei, ce riscă să retrogradeze din La Liga, scrie AFP.
"Rafa Benitez şi echipa sa de antrenori părăsesc RC Celta după opt luni de dăruire absolută şi angajament total, perioadă în care însă echipa nu a obţinut rezultatele aşteptate de club", a explicat Celta într-un comunicat.
Benitez, în vârstă de 63 de ani, şi-a început în luna iunie contractul la Celta. Contractul său expira în 2026.
Antrenorul care a câştigat Liga Campionilor cu Liverpool în 2005 a subliniat de mai multe ori în ultimele săptămâni că a venit pentru un proiect de trei ani, dar rezultatele slabe ale clubului din Galicia în anul centenarului au dus la concedierea sa.
Înfrângerea grea, cu 4-0, suferită duminică pe terenul lui Real Madrid i-a grăbit demiterea.
În La Liga, Celta este pe locul 17, primul retrogradabil, cu 24 de puncte, la două puncte de următoarea clasată, Cadiz.
Formaţia din Vigo are doar cinci victorii în 28 de meciuri din actuala ediţie de campionat. În Cupa Spaniei, ea a fost eliminată în sferturi de finală de Real Sociedad.
Celta nu a anunţat cine îl va înlocui pe Benitez, dar presa spaniolă a menţionat numele lui Claudio Giraldez, care a pregătit până acum echipa secundă a clubului.